Það var nóg að gera hjá Beyoncé á árinu . Myndir / Getty Að líta yfir ár í lífi Beyoncé lætur mann svo sannarlega fá grófa minnimáttarkennd . Queen B er búin að afreka hvert stórverkið á fætur öðru á þessu ári og hún er hvergi nærri hætt . Í fyrra dag var hún tilnefnd til níu Grammy verðlauna fyrir nýjustu plötuna sína , Lemonade , en það eru flestar tilnefningar allra þetta árið . Hér fyrir neðan förum við yfir allt það helsta sem Beyoncé er búin að vera að bardúsa á árinu sem fer senn að ljúka . Uppúr þurru gefur Beyoncé út smáskífuna Formation sem slær samstundis í gegn . Þetta er fyrsta nýja tónlist frá söngkonunni frá því að hún gaf út myndrænu plötuna Beyoncé árið 2013 . Formation vekur talsverða athygli fyrir skilaboðin sem það sendir en í laginu eru ýmisleg pólitísk skilaboð um réttindi svartra , þá sérstaklega svartra kvenna , í Bandaríkjunum . Daginn eftir að Formation kemur út kemur okkar kona óvænt fram á Superbowl ásamt Coldplay og Bruno Mars . Hún neglir þá frammistöðu eins og allt annað . Árið 2013 var hún með sína eigin sýningu í hálfleik á Superbowl . Beyoncé gefur út sína eigin fatalínu í samstarfi við Topshop . Línan ber heitið Ivy Park í höfuðið á Blue Ivy , dóttur hennar . Um er að ræða línu af íþróttafötum sem hafa slegið í gegn . Platan Lemonade kemur út ásamt klukkutímalangri kvikmynd sem gefin er út á HBO . Nánast strax í kjölfarið fer Beyoncé á tónleikaferðalag um Norður-Ameríku og svo Evrópu . Lemonade er talin vera ein besta plata ársins en rauði þráðurinn í lögunum snýst um framhjáhald og svo fyrirgefningu í lokin . Beyoncé lætur sig ekki vanta á Met Gala í New York í byrjun maí . Þar mætti hún í sérsaumaðan latex Givenchy kjól . Athygli vakti að eiginmaður hennar , Jay-Z , var ekki með henni á galakvöldinu . Drottningin er heiðruð á CFDA tískuverðlaununum í New York sem tísku " icon " . Það er óhætt að segja að hún sé vel að verðlaununum komin . Á VMA hátíðinni í ágúst vann okkar kona hvorki meira né minna en átta verðlaun fyrir Lemonade . Beyoncé mætti á hátíðina ásamt Blue Ivy , dóttur sinni , og flutti nokkur lög af plötunni frægu . Fjórum dögum fyrir forsetakosningarnar í Bandaríkjunum komu hún og Jay-Z fram á tónleikum til þess að styðja við bakið á forsetaframbjóðandanum Hillary Clinton í Ohio .